J. Rusnák, poslanec: (2002-02-06):
Podľa § 85 ods. 3 zákona č. 350/1996 Z. z. o rokovacom poriadku Národnej rady Slovenskej republiky v predloženom texte návrhu Vyhlásenia Národnej rady Slovenskej republiky o Zákone o Maďaroch žijúcich v susedných krajinách (tlač 1291) navrhujem: Tretí odsek pôvodného návrhu, ktorý znel: „Národná rada Slovenskej republiky, berúc do úvahy stanoviská relevantných európskych inštitúcií, osobitne Benátskej komisie, zdôrazňuje, že nevyjadrila súhlas s vykonávaním Zákona o Maďaroch žijúcich v susedných krajinách na území Slovenskej republiky, a vyhlasuje, že s uplatňovaním uvedeného zákona na území Slovenskej republiky nesúhlasí“, nahradiť textom: „Národná rada Slovenskej republiky, berúc do úvahy stanoviská relevantných európskych inštitúcií, ako aj obavu z možného narušenia stability v strednej a východnej Európe vyhlasuje, že s uplatňovaním účinkov uvedeného zákona na území Slovenskej republiky nesúhlasí.“ Štvrtý a piaty odsek pôvodného návrhu, ktoré zneli: „Národná rada Slovenskej republiky konštatuje, že maďarská strana doteraz nepodnikla také kroky, ktoré by rozptýlili obavy a výhrady Slovenskej republiky. Národná rada Slovenskej republiky preto vyzýva Maďarskú republiku, aby bol predmetný zákon uvedený do súladu so základnými zásadami medzinárodného práva, ako aj európskymi štandardmi ochrany národnostných menšín, a aby sa uplatňoval výhradne na území Maďarskej republiky. Národná rada Slovenskej republiky verí, že Maďarská republika prijme v tomto zmysle a v záujme ďalšieho rozvíjania dobrých susedských vzťahov a priateľskej spolupráce medzi Slovenkou republikou a Maďarskou republikou náležité opatrenia.“ Zlúčiť a nahradiť novým záverečným štvrtým odsekom, ktorý znie: „Národná rada Slovenskej republiky vyjadruje presvedčenie, že existuje rámec dvojstranných a mnohostranných dohôd, vytvára náležitú základňu na vzájomnú spoluprácu v oblasti ochrany ľudských práv vrátane práv osôb patriacich k národnostným menšinám. Národná rada Slovenskej republiky v tejto súvislosti očakáva, že Maďarská republika prijme adekvátne opatrenia v záujme ďalšieho rozvíjania dobrých susedských vzťahov a priateľskej spolupráce medzi Slovenskou republikou a Maďarskou republikou.“ Odôvodnenie týchto návrhov: Cieľom pozmeňujúcich návrhov je v rámci prebiehajúcich rokovaní s maďarskou stranou zdôrazniť postavenie Národnej rady Slovenskej republiky ako výlučného zákonodarného orgánu Slovenskej republiky v súvislosti s odmietnutím účinkov Zákona o zahraničných Maďaroch v susedných krajinách (ods. 3). Pozmeňujúci návrh v odseku 4 zdôrazňuje skutočnosť, že existujúce dvojstranné a mnohostranné dohody vytvárajú náležitý rámec na riešenie problematických otázok pri ochrane národnostných menšín, a vyjadruje tiež očakávania, že Maďarská republika bude v záujme rozvíjania dobrých susedských vzťahov so Slovenskou republikou využívať tento rámec na spoluprácu. Ďakujem za pozornosť. I. Presperín, podpredseda NR SR: Ďakujem, pán poslanec Rusnák, za vaše vystúpenie v rozprave. Faktické poznámky sú dve. Končím možnosť prihlásiť sa s faktickými poznámkami k vystúpeniu poslanca Rusnáka. Dávam slovo... (Ruch v sále). Môžem vás poprosiť o trocha pokoja, páni poslanci? Pán poslanec Hofbauer má slovo. R. Hofbauer, poslanec: Pán poslanec Rusnák, vaše pozmeňujúce návrhy majú obsahovú hodnotu slovného balastu bez vecného obsahu. Výživnú hodnotu piesku zmiešaného s pilinami. Takže nezakrývajte sa tu nejakými podnetnými návrhmi, pretože to, čo ste tu predviedli, to bola prázdna slovná exhibícia o ničom. I. Presperín, podpredseda NR SR: Pani poslankyňa Podhradská. M. Podhradská, poslankyňa: Ďakujem za slovo, pán podpredseda. Absolútne súhlasím s tým, ako hodnotil vaše pozmeňujúce návrhy pán poslanec Hofbauer. Najmä tú druhú časť, odsek 4 a 5, meníte na takú dikciu, že človeku je až do smiechu, a zdá sa, ako keby ten pozmeňujúci návrh formuloval pán Duka-Zólyomi. Jemu by to zrejme vyhovovalo, lebo vlastne takto zahráte celú vec do autu. Aj priestor, ktorý si tu nárokoval pán Dzurinda, vytyčujete tak široko, že Maďarská republika sa určite vrelo poteší vášmu pozmeňujúcemu návrhu. A už len jednu vec chcem pripomenúť. Nechápem, prečo Národná rada stále trpí akýmsi pocitom, že tu musí vytvárať nejaký široký priestor pre vládu. Chcem znovu pripomenúť – a už to tu povedali niekoľkí poslanci –, že my sme v priebehu minulého roka niekoľkokrát, či už v rámci hodiny otázok, alebo v rámci interpelácií, prízvukovali, že tento zákon je nebezpečný. Bolo to v čase, keď sa tento zákon ešte len pripravoval. Vtedy sa členovia vlády, ktorí boli oslovení, pán Dzurinda, pán Kukan, pán Čarnogurský a pán Csáky z toho vysmievali, podceňovali naše obavy, prednášali tu také žoviálne reakcie, ktoré nemali ani hlavu, ani pätu, adresovali posmešky na našu stranu. A zároveň nás pán premiér Dzurinda ubezpečoval, ako to on vždy vie, že vláda Slovenskej republiky nedopustí... Bla-bla-bla-bla. Čo nedopustila, to vidíme dnes. I. Presperín, podpredseda NR SR: Pán poslanec Rusnák bude reagovať na faktické poznámky.